תוכנית ארז

תוכנית ארז - (יחידה 169) היא מסלול עילית להכשרה ולפיתוח של מפקדים קרביים עבור יחידות השדה של צה״ל. התוכנית מייעדת את חניכיה לשירות בתפקידי מ"מ ומ"פ בכל יחידות השדה והקומנדו בזרוע היבשה.

 איתור המועמדים וההכשרה 
המאתר לתוכנית נבנה על ידי יחידת מיטב על בסיס קריטריונים מצרפיים שהוגדרו על ידי סגל התוכנית ומנבאים התאמה גבוהה לפיקוד קרבי.

תהליך האיתור והמיון מתחיל בכיתה י"ב ומתבצע כחלק ממודל הסיירות של צה"ל. המועמדים נדרשים לעמוד בסדרות מיונים ייעודיות, בנוסף ליום סיירות ולגיבוש מטכ"לי, שבודקות את התאמתם למסלול ובכלל זה הם נדרשים לעמוד בבחינת התאמה אקדמית, מבדקי קצונה וסיווג ביטחוני.

מתגייסי התוכנית מתחילים בשירות קדם צבאי שאורכו כחודשיים וחצי בו הם עוברים הכנה בסיסית לתוכנית, הכוללת פסיכומטרי, גיבוש קבוצתי, אימונים כושר ואימונים פיזיים, התנסויות פיקודיות, מבואות אקדמיים בתחומי צבא וביטחון והכשרות נוספות הכוללות היכרות עם כלל יכולות הלחימה ביבשה. לאחריו הם מתגייסים אל שלב ההכשרה, הנמשך כשלוש שנים.

חניכי התוכנית עוברים בשנת ההכשרה הראשונה הכשרה קרבית ייחודית כלוחמים הכוללת: טירונות חי״ר בבא"ח גולני, הכשרת רובאי 09 בבית הספר לקומנדו הכוללת קורס לוט"ר, סדרות ניווט, פיקוד זוטר, פיקוד קרבי, קורס צניחה, רק"מ ועוד.

בשנת ההכשרה השנייה והשלישית לומדים חניכי התוכנית לתואר ראשון דו-חוגי באוניברסיטת תל אביב. ההכשרה האקדמית כוללת לימודי תואר ראשון בחוג ליבה (לימודי צבא וביטחון, מזרח תיכון, יזמות וטכנולוגיה) וחוג לבחירה מתוך האפשרויות הבאות: מדעים דיגיטליים להייטק, ניהול, מדע המדינה ומזרח תיכון, במקביל לביצוע פעילות מבצעית כיחידת קומנדו.

במקביל ללימודי התואר עוברים החניכים הכשרה צבאית קרבית מתקדמת הכוללת: העמקה בכלל יכולות היבשה – הכשרה כאיש צוות בטנק, הכשרת חבלה בחיל ההנדסה, הכשרת והסמכת להפעלת אש יבשתית ואווירית, סדרות בתחום איסוף ומודיעין, שיתוף פעולה אווירי, אימונים עם צבאות זרים ועוד. במהלך תקופה זו מתבצעת הסבה פרטנית של כל חניך ליחידה בה הוא עתיד לשרת, לצד התנסויות פיקודיות ומבצעיות מתקדמות.

לאחר סיום מסלול ההכשרה, הבוגרים עוברים קורס קצינים בבה"ד 1 ומבצעים השלמה חיילית, כל אחד בהתאם ליחידה ולחיל אליו הוא מיועד.

 היסטוריה 
המחזור הראשון נפתח בספטמבר 2023 ולתוכנית התגייסו 71 מלש"בים. המחזור השני נפתח בספטמבר 2024 ומנה 72 מלש״בים. המחזור השלישי נפתח ב-2025 ומנה 75 מלש"בים.

ב-19 באוקטובר 2025 נפלו סג"מ איתי יעבץ, בן המחזור הראשון של התוכנית, ומפקד הפלוגה שלו בגדוד 932 של חטיבת הנח"ל, ורס"ן יניב קולא, בקרב ברפיח. בתור צוער, יעבץ הועלה בדרגה לאחר מותו מסמ"ר  לסג״מ. 

בראש התוכנית עומד תת-אלוף (מיל') יובל בזק.

 שם התוכנית 
התוכנית קרויה על שמו של תא"ל ארז גרשטיין, מח"ט גולני ומפקד יחידת הקישור ללבנון בזמן הלחימה ברצועת הביטחון, שנפל בשנת 1999 בפעילות מבצעית בלבנון.

 סמל ותג 
תג תוכנית ארז בנוי משלושה אלמנטים:
 חנית- במרכז התג חנית המסמנת כלי התקפי המיועד לטווח רחוק. לחנית שלושה שלבים בדומה לשלבי תוכנית: הכשרת בסיס, הכשרה מתקדמת וקורס קצינים.
 עץ הארז- מופיע במרכז החנית ומסמל צמיחה ועוצמה.
 9 קווים- המייצגים את דרגות הקצונה של צה"ל, עליהם מיועדים חניכי התוכנית לטפס במהלך שירותם. צבעם שחור ולבן כצבע זרוע היבשה.

 סימן כתף של הצוערים במסלול 

 גלריה 

 קישורים חיצוניים 

 עמוד התוכנית באתר צה״ל
 תוכנית "ארז", באתר מתגייסים, יחידת מיטב


 הערות שוליים 

ארז
קטגוריה:זרוע היבשה